## Odluka o osnovama za sklapanje ugovora sa zdravstvenim ustanovama i privatnim zdravstvenim djelatnicima

### NN 52/2000 (23.5.2000.), Odluka o osnovama za sklapanje ugovora sa zdravstvenim ustanovama i privatnim zdravstvenim djelatnicima

# HRVATSKI ZAVOD ZA ZDRAVSTVENO OSIGURANJE

**1174**

Na osnovi odredbi članka 65. Zakona o zdravstvenom osiguranju (»Narodne
novine« broj 1/97 - pročišćeni tekst, 109/97, 13/98, 88/98, 10/99 i 34/99),
Upravno vijeće Hrvatskog zavoda za zdravstveno osiguranje na 3. sjednici
održanoj 15. svibnja 2000. godine, donijelo je

## ODLUKU

### O OSNOVAMA ZA SKLAPANJE UGOVORA SA ZDRAVSTVENIM USTANOVAMA I PRIVATNIM ZDRAVSTVENIM DJELATNICIMA

OPĆE ODREDBE

Članak 1.

Ovom Odlukom utvrđuje se način provođenja zdravstvene zaštite, formiranje
cijena zdravstvene zaštite, te način i uvjeti pod kojima Hrvatski zavod
za zdravstveno osiguranje (u daljnjem tekstu: Zavod) sklapa ugovore sa
zdravstvenim ustanovama i privatnim zdravstvenim djelatnicima od 1. travnja
2000. godine.

Članak 2.

Način i uvjeti pod kojima Zavod sklapa ugovore za provođenje zdravstvene
zaštite na primarnoj, sekundarnoj i tercijarnoj razini utvrđuju se sukladno
Pravilniku o standardima i normativima prava iz obveznog zdravstvenog osiguranja
klasa: 025-01/00-01/70, urbroj 338-01-04-00-1 od 15. svibnja 2000. (u daljnjem
tekstu: Pravilnik) i drugim općim aktima Zavoda.

Članak 3.

Zdravstvenu zaštitu na primarnoj razini osigurane osobe Zavoda ostvaruju
na osnovi slobodnog izbora doktora medicine i doktora stomatologije, u
pravilu, prema mjestu stanovanja, a sukladno odredbama općih akata Zavoda.

Zdravstvenu zaštitu na sekundarnoj i tercijarnoj razini osigurane osobe
Zavoda ostvaruju osnovom uputnice izabranog ugovornog doktora primarne
zdravstvene zaštite.

Članak 4.

Za provođenje primarne zdravstvene zaštite od 1. travnja 2000. godine
Zavod je osnovom odredaba Odluke o osnovama za sklapanje ugovora sa zdravstvenim
ustanovama i privatnim zdravstvenim djelatnicima za razdoblje od 1. siječnja
do 31. ožujka 2000. godine (»Narodne novine« broj 12/00), proveo postupak
propisan člankom 41. Zakona o zdravstvenoj zaštiti (»Narodne novine« broj
1/97 - pročišćeni tekst).

Sukladno odredbama članka 66., a osnovom odredaba članka 65. Zakona
o zdravstvenom osiguranju i odredaba Pravilnika i ove Odluke, Zavod raspisuje
natječaj za sklapanje ugovora o provođenju specijalističko-konzilijarne
i bolničke zdravstvene zaštite od 1. travnja 2000. godine.

Zavod donosi odluku o odabiru ponuđača iz stavke 1. i 2. ovog članka
osnovom odredaba članka 41. stavke 2. Zakona o zdravstvenoj zaštiti, Pravilnika
i ove Odluke.

Članak 5.

S odabranim ponuđačem iz članka 4. ove Odluke Zavod sklapa ugovor o
provođenju zdravstvene zaštite na pojedinoj razini zdravstvene djelatnosti,
primarnoj, sekundarnoj i tercijarnoj, a s primjenom od 1. travnja 2000.
godine.

Iznimno od odredaba prethodne stavke, Zavod tijekom cijele godine sklapa
ugovore s privatnim zdravstvenim ustanovama i privatnim zdravstvenim djelatnicima
kojima je tijekom te godine osnovom rješenja Ministarstva zdravstva odobren
rad u djelatnosti koja se obavlja samo u sklopu mreže te zdravstvene djelatnosti.

Ugovorna zdravstvena ustanova i ugovorni privatni zdravstveni djelatnik
obvezni su istaknuti naziv da su ugovorna zdravstvena ustanova i ugovorni
privatni zdravstveni djelatnik, s naznakom ugovorene zdravstvene djelatnosti.

Članak 6.

Ugovorom iz članka 5. stavke 1. određuje se:

- vrsta zdravstvene djelatnosti

- opseg obavljanja zdravstvene djelatnosti

- početak i razdoblje obavljanja zdravstvene djelatnosti

- način obavljanja zdravstvene djelatnosti

- novčana sredstva za obavljanje zdravstvene djelatnosti

- način, uvjeti i rokovi plaćanja

- ostala prava i obveze.

Članak 7.

Ugovorne zdravstvene ustanove i ugovorni privatni zdravstveni djelatnici
obvezni su na svim razinama zdravstvene zaštite pružiti hitnu medicinsku
pomoć svim osobama bez obzira na mjesto prebivališta, odnosno boravišta
osigurane osobe.

Članak 8.

Ugovorna zdravstvena ustanova i ugovorni privatni zdravstveni djelatnik
pružaju zdravstvene usluge osiguranim osobama iz država s kojima Republika
Hrvatska ima sklopljen ugovor o socijalnom osiguranju, kao i osobama kojima
je priznat status izbjeglica prema zakonu, odnosno međudržavnom sporazumu.

Osigurane osobe iz stavke 1. ovog članka, koje koriste zdravstvenu zaštitu
na osnovi međunarodnih ugovora o socijalnom osiguranju, a imaju prebivalište
u Republici Hrvatskoj, zdravstvenu zaštitu na svim razinama koriste na
način i u opsegu predviđenom za članove obitelji osiguranika Zavoda, a
osnovom zdravstvene iskaznice Zavoda.

Osigurane osobe iz stavke 1. ovog članka, koje koriste zdravstvenu zaštitu
na osnovi međunarodnih ugovora o socijalnom osiguranju, a privremeno borave
u Republici Hrvatskoj, na svim razinama koriste zdravstvenu zaštitu u opsegu
predviđenom pojedinim međunarodnim ugovorom uz pravo na korištenje lijekova
na recept u svezi sa zbrinjavanjem tog stanja.

Članak 9.

Zavod s Hrvatskim zavodom za javno zdravstvo, odnosno s Hrvatskim crvenim
križem, te drugim zdravstvenim ustanovama, koje u svrhu unapređenja zdravstvene
zaštite provode posebne zadaće u djelatnosti zdravstvene zaštite, sklapa
ugovore za provođenje programa koje je usvojilo Upravno vijeće Zavoda.
Programom se utvrđuju poslovi i zadaće od interesa za obvezno zdravstveno
osiguranje s rokovima izvršenja, naznakom potrebnih djelatnika i novčanom
naknadom.

Radi provođenja primarne zdravstvene zaštite osoba koje obavljaju poslove
u svezi s osiguranjem i zaštitom integriteta Republike Hrvatske, Zavod
će, sukladno općim aktima koje donosi Upravno vijeće Zavoda, posebnim ugovorima
urediti međusobna prava i obveze.

PRIMARNA RAZINA ZDRAVSTVENE ZAŠTITE

Članak 10.

Zdravstvena djelatnost na primarnoj razini obuhvaća:

 1. djelatnost opće medicine

1.1. obiteljski doktor

1.2. zdravstvena njega u kući bolesnika

 2. patronažna zdravstvena skrb

 3. djelatnost zdravstvene zaštite predškolske djece

 4. djelatnost zdravstvene zaštite žena

 5. djelatnost polivalentne stomatološke zaštite

 6. djelatnost higijensko-epidemiološke zaštite

 7. djelatnost školske medicine za provođenje preventivno-odgojnih mjera
zdravstvene zaštite u osnovnim i srednjim školama

 8. djelatnost za laboratorijsku dijagnostiku

 9. ljekarnička djelatnost

10. djelatnost hitne medicinske pomoći.

Članak 11.

Zdravstvenu zaštitu u djelatnostima na primarnoj razini provode: doktori
medicine, doktori stomatolozi, doktori specijalisti opće medicine, doktori
specijalisti pedijatri, doktori specijalisti školske medicine u dijelu
preventivne zdravstvene zaštite školske djece u osnovnim i srednjim školama,
doktori specijalisti ginekolozi, doktori specijalisti epidemiolozi, dipl.
ing. medicinske biokemije ili specijalisti medicinske biokemije, mr. farmacije,
zdravstveni djelatnici više i srednje stručne spreme.

Za provođenje zdravstvene zaštite iz stavke 1. ovog članka, Zavod sklapa
ugovore s domovima zdravlja, ljekarnama, zavodima za javno zdravstvo, ustanovama
za hitnu medicinsku pomoć, ustanovama i privatnim praksama za zdravstvenu
njegu bolesnika u kući, te privatnim zdravstvenim djelatnicima.

Članak 12.

Osnovu za sklapanje ugovora o provođenju primarne zdravstvene zaštite
iz djelatnosti opće medicine, zdravstvene zaštite predškolske djece, zdravstvene
zaštite žena i stomatološke zdravstvene zaštite, čini broj osiguranih osoba
Zavoda koje su se opredijelile za pojedinog doktora medicine, odnosno doktora
stomatologije, usklađen s bazom podataka osiguranih osoba Zavoda, odnosno
broj osoba kojima je zdravstvena zaštita osigurana osnovom međunarodnih
sporazuma o socijalnom osiguranju (čl. 8. stavka 2. ove Odluke), te broj
osoba s priznatim statusom izbjeglica, odnosno povratnika u Republici Hrvatskoj.

Osigurane osobe Zavoda koje nisu izvršile izbor doktora medicine, odnosno
doktora stomatologije, Zavod će usmjeravati na ostvarivanje primarne zdravstvene
zaštite u ugovornoj zdravstvenoj ustanovi, odnosno u ugovornoj privatnoj
ordinaciji prema mjestu njihova stanovanja.

Zavod će mjesečno pratiti promjenu broja osiguranih osoba po pojedinim
timovima primarne zdravstvene zaštite, te će nakon proteka svakog tromjesečnog
razdoblja izvršiti usklađenje broja osiguranih osoba, s time da će se pripadajuća
sredstva za novoutvrđeni broj osiguranih osoba vrednovati od prvog dana
u mjesecu kada je provjerom utvrđena promjena.

Iznimno od odredaba prethodne stavke, a radi provedbe Pravilnika o uvjetima
za davanje u zakup zdravstvenih ustanova primarne zdravstvene zaštite i
lječilišta, Zavod će za domove zdravlja mjesečno obavljati praćenje i usklađenje
broja osiguranih osoba po pojedinim timovima primarne zdravstvene zaštite,
na način da će se ugovoreni broj osiguranih osoba sukladno utvrđenoj promjeni
vrednovati od prvog dana u mjesecu kada je provjerom utvrđena promjena.

Članak 13.

Broj osiguranih osoba po timu, za koji se sklapa ugovor o provođenju
primarne zdravstvene zaštite, utvrđen je standardom sukladno Pravilniku
(u daljnjem tekstu: Standard).

Iznimno od odredbe stavke 1. ovog članka, doktori medicine i doktori
stomatologije u zdravstvenim ustanovama, odnosno privatni zdravstveni djelatnici
prigodom sklapanja ugovora sa Zavodom obvezni su osigurati minimum, odnosno
ne mogu imati više od maksimalnog propisanog broja osiguranih osoba po
timu za djelatnosti kako slijede:

```
_________________________________________________________________

  Zdravstvena           Minimalni broj          Maksimalni broj
  djelatnost            osiguranih osoba        osiguranih osoba

_________________________________________________________________

1. Opća medicina                500                     2500
2. Zdrav. zaštita
   predškolske djece            300                     1500
3. Zdravstvena
   zaštita žena                2500                     9000
4. Polival. stomat.
   zdravstv. zaštita            800                     3700

_________________________________________________________________

```

Članak 14.

Iznimno od odredaba članka 13. ove Odluke, Upravno vijeće Zavoda će
odlukom utvrditi poseban standard po timu i kriterije za njegovu primjenu
na provođenju primarne zdravstvene zaštite u područjima gdje postoje veća
odstupanja u organiziranju zdravstvene zaštite zbog nedostatka Standardom
propisanog broja osiguranih osoba po timu, odnosno broja timova (zemljopisno-demografska
obilježja, prometna povezanost, gustoća naseljenosti i sl.).

Članak 15.

Zavod će na osnovi ugovorene djelatnosti i ugovorenog broja osiguranih
osoba, ugovornim zdravstvenim ustanovama i ugovornim privatnim zdravstvenim
djelatnicima izdavati tijekom godine od dana potpisivanja ugovora, a za
tromjesečna razdoblja, potreban broj brojčano označenih tiskanica recepata
i uputnica utvrđenih na osnovi godišnjeg prosječnog broja od 5 recepata
i 2 uputnice po osiguranoj osobi.

Radi praćenja provedbe odredaba stavke 1. ovog članka, prosječni godišnji
iznos sredstava za lijekove na recept po osiguranoj osobi do 65 godina
starosti utvrđuje se u iznosu od 294,70 kn, odnosno po osiguranoj osobi
iznad 65 godina starosti u iznosu do 883,90 kn.

Članak 16.

Doktori medicine i doktori stomatologije zaposleni u domovima zdravlja,
koji provode primarnu zdravstvenu zaštitu iz djelatnosti za koje se sklapa
ugovor, na posebnoj tiskanici supotpisuju ugovoreni broj osiguranih osoba
koje su ih izabrale.

Radi osiguranja prava na zdravstvenu zaštitu pod jednakim uvjetima za
sve osigurane osobe Zavoda, a na načelima dostupnosti i kontinuiranosti
korištenja rečenog prava, doktori medicine i doktori stomatologije iz stavke
1. ovog članka, odnosno dipl. ing. medicinske biokemije ili specijalisti
medicinske biokemije potpisuju i poseban Izvadak iz ugovora o provođenju
primarne zdravstvene zaštite doma zdravlja sa Zavodom.

Kada u tijeku godine pojedini timovi primarne zdravstvene zaštite u
domovima zdravlja rješenjem ministra zdravstva postanu privatni doktori
- zakupnici, sa Zavodom sklapaju ugovor o provođenju zdravstvene zaštite
za osigurane osobe o kojima su dotad skrbili.

Članak 17.

Kada se u domu zdravlja provede postupak zakupa za više od 50% jedinica
zakupa, posebnim će se ugovorom između doma zdravlja i Zavoda utvrditi
minimalan broj zaposlenika uprave u domu zdravlja i potreban iznos sredstava
za njihove plaće.

Članak 18.

Osnove i uvjeti za sklapanje ugovora o provođenju primarne zdravstvene
zaštite u patronažnoj zdravstvenoj skrbi, zdravstvenoj njezi u kući bolesnika,
laboratorijskoj dijagnostici i hitnoj medicinskoj pomoći utvrđeni su za
te djelatnosti Standardom iz Pravilnika.

Članak 19.

Za provođenje higijensko-epidemiološke zdravstvene zaštite i prevencije,
te preventivno-odgojnih mjera zdravstvene zaštite u osnovnim i srednjim
školama, Zavod sklapa ugovor sa županijskim zavodima za javno zdravstvo
i Zavodom za javno zdravstvo Grada Zagreba sukladno Standardu iz Pravilnika.

Članak 20.

Radi opskrbe osiguranih osoba Zavoda lijekovima, Zavod sklapa ugovore
s ljekarnama sukladno utvrđenom Standardu iz Pravilnika i pod uvjetom da
ljekarna vodi propisano materijalno i financijsko knjigovodstvo.

Ljekarne su obvezne nabavljati i isporučivati osiguranim osobama Zavoda
sve potrebne lijekove koji se izdaju na recept s Liste lijekova Zavoda,
potom zavojni materijal za potrebe kućnog liječenja koji doktori primarne
zdravstvene zaštite mogu propisivati na recepte, kao i ortopedska i druga
pomagala osnovom potvrde o potrebi pomagala.

SEKUNDARNA I TERCIJARNA RAZINA ZDRAVSTVENE ZAŠTITE

Članak 21.

Zdravstvena zaštita na sekundarnoj i tercijarnoj razini obuhvaća specijalističko-konzilijarnu
i bolničku zdravstvenu zaštitu.

Članak 22.

Za provođenje specijalističko-konzilijarne zdravstvene zaštite, Zavod
sklapa ugovore s poliklinikama u vlasništvu države, županije, odnosno Grada
Zagreba, bolnicama, državnim zdravstvenim zavodima, županijskim zavodima
za javno zdravstvo, Zavodom za javno zdravstvo grada Zagreba, te iznimno
s domovima zdravlja, privatnim zdravstvenim djelatnicima - specijalistima
u zakupu u domu zdravlja i do sada ugovorenim privatnim zdravstvenim djelatnicima
- specijalistima.

Članak 23.

Za provođenje bolničke zdravstvene zaštite, Zavod sklapa ugovore s kliničkim
bolničkim centrima, kliničkim bolnicama, općim bolnicama i specijalnim
bolnicama.

Članak 24.

Za provođenje najsloženijih oblika zdravstvene zaštite iz specijalističkih
djelatnosti, koji se provode na tercijarnoj razini, Zavod sukladno utvrđenom
Programu sklapa ugovore s državnim zdravstvenim zavodima, kliničkim bolničkim
centrima, kliničkim bolnicama i klinikama.

CIJENE ZDRAVSTVENE ZAŠTITE

Članak 25.

Za provođenje zdravstvene zaštite utvrđuju se cijene zdravstvene zaštite
na primarnoj, sekundarnoj i tercijarnoj razini, a iskazane su u tablicama
1. i 2. ovog članka.

Cijene zdravstvene zaštite u tablicama iz stavke 1. ovog članka iskazane
su u godišnjem iznosu, a primjenjuju se u alikvotnom iznosu počevši od
1. travnja 2000. godine.

```
                        I. PRIMARNA RAZINA ZDRAVSTVENE ZAŠTITE
Tablica 1.
_____________________________________________________________________________________________________________________
              VRSTA                                  STANDARD           GODIŠNJA VRIJEDNOST             IZNOS
Red.       ZDRAVSTVENE                          (br. osig. osoba         u kn         u kn
broj         ZAŠTITE                                 po timu)
                                                                     po timu       po osig. osobi
_____________________________________________________________________________________________________________________
 0         1                                            2                 3               4               5
_____________________________________________________________________________________________________________________

1.      Opća medicina
1.1.    Zdravstvena zaštita obiteljski doktor           1.700
1.1.1.  dobna skupina:
        - od 0 do 7 godina                                                              253,68
        - > 7 do 18 godina                                                              104,82
        - > 18 do 65 godina                                                             154,15
        - > 65 godina                                                                   238,23
1.2.    Zdravstvena njega u kući bolesnika              5.500                                       59,38 po satu
2.      Patronažna zdravstvena skrb                    5.100*           115.875,31       22,72
3.      Zdravstvena zaštita predškolske djece           1.000           253.682,65      253,68
4.      Zdravstvena zaštita žena                        6.000           287.546,28       47,92
5.      Poliv. stom. zdrav. zaštita                     2.500           330.407,35      132,16
6.      Higijensko-epidemiološka zaštita              50.000*         358.655,39**      7,17**
7.      Preventivno odgojne mjere zdrav.
        zaštite u osnov. i sred. školama                5.000         263.500,05**   52,70**
8.      Laboratorijska dijagnostika                    40.800         1.224.103,97       30,00
9.      Ljekarna                                                                                     6,11 za bod
10.     Hitna medicinska pomoć
10.1    Standardni tim HMP                od 40.000 na dalje*           479.049,43
10.2.   Standardni tim
        dežurstvo po punktu                        do 40.000*           824.328,80
10.3.   Standardni tim
        pripravnosti po punktu                     do 40.000*           249.292,67
10.4.   Standardni tim sanitetskog prijevoza                            440.786,01
10.5    Sanitetski prijevoz                                                                         15% od cijene
                                                                                                   1 lit. benzina
                                                                                                      98 oktana
10.6.   Prijavno-dojavna jedinica                   od 40.000
                                                   do 60.000*           107.295,33
10.7.   Prijavno-dojavna jedinica                  od 250.000
        za regionalne centre                        na dalje*           179.678,27
10.8.   Dežurstvo u stomatol. zaštiti po punktu regionalni centar       604.333,29
10.9.   Dežurstvo u ljekarničkoj
        djelatnosti - po punktu                                         388.859,40
10.10.  Dežurstvo u domu zdravlja                 prema Odluci
        - po punktu (za djelatn. opće medicine   Upravnog vijeća
        i zdrav. zaštite predšk. djece)             Zavoda              117.063,16

* broj stanovnika
** cijena ne sadrži PDV

                             II. SEKUNDARNA I TERCIJARNA RAZINA ZDRAVSTVENE ZAŠTITE
Tablica 2.
__________________________________________________________________________________________________________

Red.           VRSTA ZDRAVSTVENE ZAŠTITE                                        Oblik        Iznos u kn
broj
__________________________________________________________________________________________________________

0                          1                                                     2                 3
__________________________________________________________________________________________________________

1.      Specijalističko-konzilijarna zdravstvena zaštita                        bod              6,11*
1.1.    Specijalističko-konzilijarna zdravstvena zaštita - KB, KBC i Klinike    bod               7,03
2.      Bolnička zdravstvena zaštita
2.1.    Bolnička zdravstvena zaštita - uobičajeni postupci - opće bol.          bod               6,11
2.2.    Bolnička zdravstvena zaštita - uobičajeni postupci - KB i KBC Klinike   bod               7,03
2.3.    Bolnička zdravstvena zaštita - složeniji postupci                       bod               7,03
2.4.    Bolnička zdravstvena zaštita - najsloženiji postupci                    bod               7,03
3.      Dnevni smještaj u svezi s korištenjem bolničke i spec. -
        konzilijarne zdravstvene zaštite                                        penzion          61,78
4.      Bolnička zdravstvena zaštita
4.1.    Liječenje bolesnika oboljelih od akutnih bolesti                        penzion         145,36
4.2.    Liječenje bolesnika oboljelih od kroničnih bolesti
4.2.1   Duševne bolesti                                                         penzion         110,34
4.2.2   Liječenje bolesnika fizikalnom med. i medicinskom rehab.                penzion         123,69
4.2.3.  Bolesti osoba starije dobi i djece s trajnim psihofizičkim oštećenjima  penzion         139,48
5.      Dobrovoljno davalaštvo krvi                                             vrećica          58,51
__________________________________________________________________________________________________________

* Za obveznike PDV-a (državni zdravstveni zavod) cijena ne sadrži PDV.

```

Članak 26.

Na razini primarne zdravstvene zaštite, a sukladno odredbama Standarda
iz Pravilnika, cijena se utvrđuje primjenom iznosa po osiguranoj osobi,
osim za djelatnost hitne medicinske pomoći, zdravstvene njege u kući, patronažne
zdravstvene skrbi, higijensko-epidemiološke zaštite i ljekarničke djelatnosti.

Članak 27.

Za provođenje polivalentne stomatološke zdravstvene zaštite na primarnoj
razini, uz cijene utvrđene u članku 26. ove Odluke, obračunavaju se i troškovi
zubotehničara za izradu stomatološko-protetskog pomagala, posebice za svako
naručeno i izrađeno stomatološko-protetsko pomagalo za osigurane osobe
Zavoda sukladno Pravilniku o ortopedskim i drugim pomagalima.

Troškovi zubotehničara nadoknađuju se ugovornoj zdravstvenoj ustanovi
i ugovornom privatnom zdravstvenom djelatniku na osnovi ugovora koji sklapaju
sa zubotehničkim laboratorijem, odnosno zubotehničarem u privatnoj praksi,
a prema mjesečnom izvješću o izvršenim stomatološko-protetskim radovima,
ovjerenim potvrdama o potrebi izrade ili popravka stomatološkog pomagala
i priloženim računima za izvršene radove.

Iznos troškova iz ovog članka, kao i datum primjene utvrđuje se posebnom
odlukom Zavoda.

Članak 28.

Iznimno od odredaba članaka 26. ove Odluke, u slučajevima pružanja zdravstvene
zaštite zbog ozljeda prouzročenih od strane druge fizičke osobe (tučnjava
i sl.) i ozljeda koje su posljedica prometne nesreće, zdravstvena ustanova,
odnosno zdravstveni djelatnici privatne prakse obvezni su posebice ispostavljati
i pojedinačne račune Zavodu isključivo radi provedbe postupaka nadoknade
štete Zavodu na osnovi članaka 85. i 90. Zakona o zdravstvenom osiguranju.
Cijena u rečenim računima iskazuje se na osnovi Popisa dijagnostičkih i
terapijskih postupaka u zdravstvenoj djelatnosti (u daljnjem tekstu: Popis)
i utvrđene cijene boda određenog za specijalističko-konzilijarnu zdravstvenu
zaštitu.

Članak 29.

Za djelatnost hitne medicinske pomoći, cijena se utvrđuje prema vrijednosti
standardnog tima za hitnu medicinsku pomoć, sanitetski prijevoz, prijavno
dojavnu jedinicu, dežurstvo i pripravnost.

Za organizirano posebno dežurstvo u domu zdravlja sukladno Odluci o
utvrđivanju mreže dežurstva u domovima zdravlja koji ne ugovaraju djelatnost
hitne medicinske pomoći u obliku dežurstva, pripravnosti, odnosno jedinice
ili ustanove hitne medicinske pomoći, za djelatnost opće medicine i zdravstvene
zaštite predškolske djece, subotom nakon redovnog radnog vremena na osnovi
preraspodjele radnog vremena, nedjeljom i praznikom, cijena se utvrđuje
prema vrijednosti dežurstva po punktu iz članka 25. u tablici 1. I. Primarna
razina zdravstvene zaštite pod rednim brojem 9.10 ove Odluke.

Za izvršene usluge prijevoza u hitnoj medicinskoj pomoći i sanitetskim
prijevozom, cijena se utvrđuje po prijeđenom kilometru, prema priloženim
radnim, odnosno putnim nalozima.

Članak 30.

Za ljekarničku djelatnost, cijena se utvrđuje na osnovi cijene lijeka
iz Liste lijekova Zavoda i cijene usluge obračunane sukladno Popisu, te
utvrđene vrijednosti boda za ljekarničku djelatnost.

U slučaju kada cijena lijeka nije utvrđena Listom lijekova Zavoda, Zavod
priznaje nabavnu cijenu lijeka, a ljekarnička se usluga obračunava sukladno
odredbama stavke 1. ovog članka.

Članak 31.

Cijena provođenja zdravstvene njege u kući bolesnika utvrđuje se u iznosu
po satu rada njege u kući bolesnika.

Članak 32.

Za djelatnost higijensko-epidemiološke zdravstvene zaštite i patronažne
zdravstvene skrbi cijena se utvrđuje primjenom iznosa po stanovniku.

Članak 33.

Na sekundarnoj i tercijarnoj razini zdravstvene zaštite, cijene zdravstvene
usluge utvrđuju se primjenom Popisa, utvrđene cijene boda za bolničku,
odnosno specijalističko-konzilijarnu zdravstvenu zaštitu, cijene penziona
bolničkog smještaja i cijene lijeka s Liste lijekova Zavoda, te potrošnog
materijala koji su primijenjeni u liječenju osigurane osobe, a iskazani
su na temperaturnoj listi ili u povijesti bolesti osigurane osobe.

Iznimno od odredaba prethodne stavke, za pružene zdravstvene usluge
specijalističko-konzilijarne zdravstvene zaštite u područjima gdje zbog
zemljopisno-demografskih obilježja, gustoće naseljenosti, prometne povezanosti
i sl. postoje veća odstupanja u organiziranju pružanja te zaštite, Upravno
vijeće Zavoda će odlukom utvrditi posebnu cijenu, kriterije i područja
na kojima će se primjenjivati.

Članak 34.

Za pruženu zdravstvenu zaštitu na svim razinama zdravstvene djelatnosti
osnovom odredaba članka 8. ove Odluke, ugovorna zdravstvena ustanova, odnosno
ugovorni zdravstveni djelatnici privatne prakse obvezni su ispostavljati
i pojedinačne račune primjenom cijene utvrđene sukladno odredbama članka
28., odnosno 33. ove Odluke, te ih dostavljati Zavodu na daljnju obradu
radi izvršavanja obveza Zavoda sukladno sklopljenim međudržavnim ugovorima
o zdravstvenom osiguranju.

Za osigurane osobe iz članka 8. stavke 2. ove Odluke, zdravstvena zaštita
pružena na primarnoj razini plaća se sukladno odredbama članka 26. ove
Odluke, tj. primjenom iznosa po osiguranoj osobi, a izabrani doktor je
obvezan za te usluge ispostaviti i pojedinačne račune sukladno odredbama
članka 28. ove Odluke, te ih dostaviti Zavodu isključivo radi evidencije,
odnosno obračuna obveza sa državom osiguravateljem. Za zdravstvenu uslugu
pruženu s osnova specijalističko-konzilijarne i bolničke zdravstvene zaštite
rečenim osiguranim osobama, ispostavljaju se i plaćaju pojedinačni računi
sukladno odredbama članka 33. ove Odluke.

Za osigurane osobe iz članka 8. stavke 3. ove Odluke, zdravstvena zaštita
pružena u svezi sa zbrinjavanjem hitnog medicinskog stanja (hitna medicinska
pomoć) na svim razinama zdravstvene zaštite, plaća se osnovom ispostavljenih
pojedinačnih računa i to za primarnu zdravstvenu zaštitu na način propisan
odredbama članka 28., a za specijalističko-konzilijarnu i bolničku zdravstvenu
zaštitu, na način propisan odredbama članka 33. ove Odluke.

Članak 35.

Radi provedbe postupka povrata sredstava Zavodu, ugovorne zdravstvene
ustanove, odnosno ugovorni privatni zdravstveni djelatnici iznimno će za
pruženu zdravstvenu uslugu na svim razinama zdravstvene djelatnosti u svezi
s primjenom članka 51. Zakona o zdravstvenom osiguranju, ispostavljati
Zavodu pojedinačne račune primjenom cijene utvrđene sukladno odredbama
članka 28., odnosno 33. ove Odluke.

Članak 36.

Sudjelovanje osigurane osobe u dijelu troškova zdravstvene zaštite utvrđeno
je posebnom Odlukom Zavoda.

Za izračun troškova sudjelovanja osigurane osobe u vrijednosti stomatološkog
pomagala utvrđenog Pravilnikom o ortopedskim i drugim pomagalima, na razini
primarne zdravstvene zaštite koristi se utvrđena vrijednost boda za specijalističko-konzilijarnu
zdravstvenu zaštitu.

Članak 37.

Ugovorne zdravstvene ustanove koje provode bolničku i specijalističko-konzilijarnu
zdravstvenu zaštitu, ispostavljaju račune Zavodu prema ugovorenim kapacitetima.

Financijska sredstva za sve razine zdravstvene zaštite, a prema vrstama
zdravstvene zaštite, utvrđena su Planom prihoda i izdataka Zavoda za 2000.
godinu i ne mogu se premašiti.

Odlukom Upravnog vijeća Zavoda utvrdit će se iznos do kojeg ugovorna
zdravstvena ustanova može Zavodu ispostavljati račune za izvršene medicinske
usluge.

Članak 38.

Ova Odluka stupa na snagu danom objave u »Narodnim novinama«, a primjenjuje
se od 1. travnja 2000. godine.

Klasa: 025-04/00-01/71
Urbroj: 338-01-04-00-1
Zagreb, 15. svibnja 2000.

Predsjednik
Upravnog vijeća Hrvatskog zavoda
za zdravstveno osiguranje
**mr. sc. Ivan Drpić,** v. r.

Odluka, NN 52/2000-1174